Den formodede gerningsmand blev anholdt tirsdag formiddag i Brovst i Nordjylland.

Natten til tirsdag rykkede Nordjyllands Politi ud til et skyderi på Dronninglund asylcenter.

Politiet fik anmeldelsen klokken 02.37. Også brandvæsen blev sendt afsted, da en brandalarm var blevet aktiveret, dog var der ikke ild på stedet.

Da politiet ankom, traf de to personer i et værelse. Der var tale om en yngre kvinde og en yngre mand.

Det viste sig, at der var afgivet et skud med et haglgevær ind gennem et vindue til et værelse. Ingen blev ramt.

Politi søger vidner

Politiet efterforsker nu sagen for at finde frem til gerningsmanden og er fortsat til stede i området med patruljer.

- I øjeblikket arbejder vi intenst på at finde gerningsmanden. Vi har en formodning om, hvem han er. Vi kan endnu ikke udtale os om hans motiv til at skyde, fortæller vicepolitiinspektør Henrik Skals fra Nordjyllands Politi i en pressemeddelelse.

Umiddelbart efter hændelsen blev der også sendt brandvæsen til stedet, fordi en brandalarm blev aktiveret.

Der var dog ingen ild at spore, da brandvæsenet ankom til stedet.

Formodet gerningsmand anholdt

Nordjyllands Politi har tirsdag formiddag klokken 09.48 anholdt den formodede gerningsmand bag skuddet gennem et vindue på asylcenteret i Dronninglund.

Anholdelsen fandt sted i Brovst og forløb udramatisk, skriver politiet i en pressemeddelelse.

- Nu vil vi afhøre anholdte, og så har vi stadig et større efterforskningsarbejde foran os, før vi har det fulde billede af sagen og kan be- eller afkræfte, om anholdte er gerningsmanden. Før vi ved det, kan vi selvfølgelig heller ikke fastslå motivet bag skuddet, udtaler vicepolitiinspektør Henrik Skals fra Nordjyllands Politi i pressemeddelelsen.

Sparsomme oplysninger

TV 2 var tidligt tirsdag morgen i kontakt med Nordjyllands Politi for en uddybning af nattens hændelser.

Men politiet var meget sparsomme med oplysningerne i sagen.

- Den beskudte mand og kvinde er beboere på asylcenteret. Men indtil videre har vi ikke flere oplysninger i sagen, siger vagtchef ved Nordjyllands Politi Michael Elkjær til TV 2.

Nordjyllands Politiet vil stadig meget gerne høre fra vidner til hændelsen eller andre, der mener at have oplysninger med relevans for sagen.

Politiet kan kontaktes på telefon 1-1-4.